**Zmeny od 01.07.2020 pri poskytovaní náhradného výživného**

**v čase COVID-19**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Dňa 01.07.2020 nadobudlo účinnosť *Nariadenie vlády SR č.184/2020 Z. z., ktorým sa mení a dopĺňa nariadenie vlády SR č. 102/2020 Z. z.[[1]](#footnote-1) o niektorých opatreniach v oblasti sociálnych vecí, rodiny a služieb zamestnanosti v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19* (ďalej len „novela nariadenia“).

Nariadenie vlády SR č. 102/2020 Z. z. v znení predmetnej novely, účinnej od 01.07.2020   
je zverejnené tu: <https://www.slov-lex.sk/pravne-predpisy/SK/ZZ/2020/102/20200701.html>

Novela nariadenia reaguje na aktuálny vývoj epidemiologickej situácie v SR a postupné uvoľňovanie opatrení Úradu verejného zdravotníctva SR, na základe čoho zanikla potreba uplatňovania niektorých ustanovení nariadenia vlády SR č. 102/2020 Z. z., ktoré boli prijaté za účelom ochrany života a zdravia klientov a garantovania hmotného zabezpečenia obyvateľstva počas krízovej situácie.

Vzhľadom na skutočnosť, že na základe tejto novely sa už niektoré ustanovenia nariadenia vlády SR č. 102/2020 Z. z. neuplatňujú, t.j. v prípade niektorých ustanovení sa opätovne postupuje v súlade so zákonom č. 201/2008 Z. z. o náhradnom výživnom v znení neskorších predpisov (ďalej len „zákon o náhradnom výživnom“), **upozorňujeme žiadateľov o náhradné výživné/poberateľov náhradného výživného, že od 01.07.2020 im opätovne vzniká nasledovná povinnosť** v súlade so zákonom o náhradnom výživnom.

**Povinnosť dokladovať splnenie podmienky nároku na náhradné výživné -** § 12 ods. 1 nariadenia vlády SR č. 102/2020 Z. z. sa od 01.07.2020 už neuplatňuje

Vzhľadom na skutočnosť, že súdni exekútori v súčasnosti vykonávajú svoju činnosť v rovnakom režime, ako pred vyhlásením krízovej situácie, **od 01.07.2020 je opätovne nevyhnutné splnenie podmienky podľa § 2 ods. 1 písm. a) zákona o náhradnom výživnom**, t.j.:

* *skutočnosť, že povinná osoba si dva po sebe nasledujúce kalendárne mesiace neplní svoju vyživovaciu povinnosť v plnej výške, v lehote a spôsobom určeným právoplatným rozsudkom súdu alebo súdom schválenou dohodou a exekučné konanie na vymoženie pohľadávky na výživnom trvá najmenej dva mesiace od doručenia návrhu na vykonanie exekúcie súdu a povinná osoba nezačala platiť výživné,*

**úradu dokladovať potvrdením súdneho exekútora** (už nie je možné potvrdenia k posúdeniu nároku na náhradné výživné nahradiť čestným vyhlásením).

V nadväznosti na uvedené:

* **žiadateľ o náhradné výživné** k posúdeniu nároku na náhradné výživné, úradu predkladá potvrdenie súdneho exekútora a ďalšie relevantné podklady k posúdeniu nároku na náhradné výživné podľa § 2 ods. 1 písm. a) zákona o náhradnom výživnom;
* **poberateľ náhradného výživného**,pri ktorom sa pri posúdení nároku na náhradné výživné aplikoval § 12 nariadenia vlády SR č. 102/2020 Z. z., **je povinný dokladovať úradu** **splnenie podmienok na priznanie nároku na NV** podľa § 2 ods. 1 písm. a) zákona o NV (potvrdením súdneho exekútora a príp. ďalších relevantných dokladov), **a to aj za obdobie, ktoré uviedol v čestnom vyhlásení.**

*V prípade, ak poberateľ náhradného výživného nepredloží doklady k splneniu podmienky nároku na náhradné výživné, úrad rozhodne o povinnosti vrátiť preddavkovo poskytnuté náhradné výživné, a to za obdobie, v ktorom neboli splnené podmienky nároku na priznanie náhradného výživného.*

1. Od 01.04.2020 sa pri poskytovaní pomoci v hmotnej núdzi postupovalo v zmysle nariadenia vlády SR č. 102/2020 Z. z. o niektorých opatreniach v oblasti sociálnych vecí, rodiny a služieb zamestnanosti v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 (<https://www.slov-lex.sk/pravne-predpisy/SK/ZZ/2020/102/20200430>). [↑](#footnote-ref-1)